CELEX: 32015R1840
Language: el
Date: 2015-10-07 00:00:00
Title: Εκτελεστικός κανονισμός (ΕΕ) 2015/1840 της Επιτροπής, της 7ης Οκτωβρίου 2015, για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Istarski pršut/Istrski pršut (ΠΟΠ)]

14.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 267/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1840 ΤΗΣ ΕΠΙΤΡΟΠΉΣ
   της 7ης Οκτωβρίου 2015
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Istarski pršut/Istrski pršut (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Κροατία για την καταχώριση της ονομασίας «Istarski pršut» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).
            
         
               (2)
            
            
               Βάσει της ένστασης της 30ής Αυγούστου 2013 και της αιτιολογημένης δήλωσης ένστασης της 25ης Οκτωβρίου 2013, η Σλοβενία εξέφρασε την αντίθεσή της ως προς την καταχώριση, σύμφωνα με το άρθρο 51 παράγραφος 2 του κανονισμού (ΕΕ) αριθ. 1151/2012. Η ένσταση κρίθηκε παραδεκτή.
            
         
               (3)
            
            
               Με επιστολές της 7ης Φεβρουαρίου 2014 η Επιτροπή κάλεσε τα ενδιαφερόμενα μέρη να προβούν στις προβλεπόμενες διαβουλεύσεις ώστε να επιδιώξουν την επίτευξη συμφωνίας μεταξύ τους σύμφωνα με τις εσωτερικές τους διαδικασίες. Χορηγήθηκε τρίμηνη παράταση των διαβουλεύσεων, σύμφωνα με το άρθρο 51 παράγραφος 3 τρίτο εδάφιο του κανονισμού (ΕΕ) αριθ. 1151/2012.
            
         
               (4)
            
            
               Η Σλοβενία ισχυρίστηκε, μεταξύ άλλων, ότι η καταχώριση του «Istarski pršut» δεν ήταν σύμφωνη με τον ορισμό της προστατευόμενης ονομασίας προέλευσης, στο μέτρο που η γεωγραφική περιοχή των πρώτων υλών ήταν μεγαλύτερη από την οριοθετημένη γεωγραφική περιοχή. Επιπλέον, η Σλοβενία ισχυρίστηκε ότι η καταχώριση θα έθιγε την ύπαρξη του «Istrski pršut», δηλαδή την ονομασία που χρησιμοποιείται στη Σλοβενία για ένα προϊόν που έχει τα χαρακτηριστικά του «Istarski pršut», και το οποίο διατίθεται νομίμως στην αγορά για περισσότερα από πέντε έτη πριν από την ημερομηνία δημοσίευσης του ενιαίου εγγράφου του «Istarski pršut» στην Επίσημη Εφημερίδα της Ευρωπαϊκής Ένωσης.
            
         
               (5)
            
            
               Μετά από έξι μήνες διαβουλεύσεων, επιτεύχθηκε συμφωνία μεταξύ της Κροατίας και της Σλοβενίας, η οποία κοινοποιήθηκε στην Επιτροπή με επιστολές της 3ης και της 10ης Σεπτεμβρίου 2014.
            
         
               (6)
            
            
               Ορισμένες τροποποιήσεις των προδιαγραφών του προϊόντος πραγματοποιήθηκαν μετά την εφαρμογή της συμφωνίας. Η κροατική αίτηση έγινε πολυκρατική (κροατική και σλοβενική) αίτηση. Η ονομασία του προϊόντος «Istarski pršut» μετατράπηκε σε «Istarski pršut/Istrski pršut», με αποτέλεσμα να περιληφθεί επίσης η ονομασία στη σλοβενική γλώσσα. Η περιοχή παραγωγής διευρύνθηκε προκειμένου να περιληφθεί το σλοβενικό μέρος της χερσονήσου της Ίστρια. Μικρές προσαρμογές έγιναν και σε άλλα τμήματα των προδιαγραφών του προϊόντος.
            
         
               (7)
            
            
               Δεδομένου ότι το ενιαίο έγγραφο έχει τροποποιηθεί ουσιωδώς, σύμφωνα με το άρθρο 51 παράγραφος 4 του κανονισμού (ΕΕ) αριθ. 1151/2012, η Επιτροπή επανεξέτασε την αίτηση και κατέληξε στο συμπέρασμα ότι πληρούνταν οι προϋποθέσεις για την καταχώριση.
            
         
               (8)
            
            
               Όσον αφορά το κροατικό τμήμα της περιοχής, η διαφορά μεταξύ της περιοχής για τις πρώτες ύλες και της οριοθετημένης γεωγραφικής περιοχής διατηρήθηκε ως είχε στην αρχική αίτηση. Δεδομένου ότι πληρούνται όλες οι απαιτήσεις του άρθρου 5 παράγραφος 3 του κανονισμού (ΕΕ) αριθ. 1151/2012, η ονομασία μπορεί να επωφεληθεί από την παρέκκλιση που προβλέπεται στο εν λόγω άρθρο και, συνεπώς, μπορεί να καταχωριστεί ως προστατευόμενη ονομασία προέλευσης.
            
         
               (9)
            
            
               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλαν η Κροατία και η Σλοβενία για την καταχώριση της ονομασίας «Istarski pršut/Istrski pršut» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3).
            
         
               (10)
            
            
               Δεδομένου ότι δεν έχει κοινοποιηθεί στην Επιτροπή καμία δήλωση ένστασης, βάσει του άρθρου 51 του κανονισμού (ΕΕ) αριθ. 1151/2012, η ονομασία «Istarski pršut/Istrski pršut» πρέπει να καταχωρισθεί,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία «Istarski pršut/Istrski pršut» (ΠΟΠ).
   Η ονομασία που αναφέρεται στο πρώτο εδάφιο αφορά προϊόν της κλάσης 1.2. Προϊόντα κρέατος (μαγειρευτά, παστά, καπνιστά κ.λπ.) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (4).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Οκτωβρίου 2015.
      
         
            Για την Επιτροπή,
         
         
            εξ ονόματος του Προέδρου,
         
         Phil HOGAN
         
            Μέλος της Επιτροπής
         
      
   
   
      (1)  ΕΕ L 343 της 14.12.2012, σ. 1.
   
      (2)  ΕΕ C 155 της 1.6.2013, σ. 3.
   
      (3)  ΕΕ L 186 της 5.6.2015, σ. 9.
   
      (4)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).